**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о потврђивању Споразума о изменама и допунама Споразума између Владе Републике Србије и Савета министара Републике Албаније о узајамном путовању држављана садржан је у члану 99. став 1 тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум о изменама и допунама Споразума између Владе Републике Србије и Савета министара Републике Албаније о узајамном путовању држављана потписан је у Београду, 9. новембра 2020. године. Потписан је на основу Закључка Владе Републике Србије којим је утврђена Основа за закључивање Споразума, усвојен текст Споразума и овлашћена Ана Брнабић, председник Владе за потпис. Споразум је закључен јер је постојала обострана воља две државе да омогуће лакши и једноставнији прелазак државне границе, чиме ће се унапредити и олакшати кретање грађана и промет роба између две државе.

Потврђивањем Споразума омогућује се његово ступање на снагу, како је предвиђено чланом 2. Споразума.

**III. Оцена потребних финансијских средстава за спровођење закона**

За спровођење предметног закона нису потребна средства из буџета Републике Србије, са раздела 15 – Министарство унутрашњих послова.